**TEMES 2 i 3. L’EUROPA FEUDAL**

**2.1. L’ORGANITZACIÓ FEUDAL (p. 36-37)**

**Què era un feu?**

Un feu era un conjunt de terres que una persona cedia a una altra perquè les governés i administrés en nom seu.

N’hi havia de grans i de petits. Els més grans eren els que els reis cedien als nobles més importants, i que tenien una extensió semblant a les actuals comarques o províncies.

Els feus més grans se subdividien en feus més petits. Els mitjans eren com els actuals municipis. El més petits eren els masos que els cavallers i nobles menys importants cedien als pagesos perquè els treballessin.

Amb la cessió tothom hi sortia guanyant. El qui feia la cessió rebia alguna cosa a canvi: normalment, suport militar i el pagament d’uns diners. El qui rebia la cessió disposava d’unes terres per administrar i explotar.

**Exercici.** Descriu el feu de la pàgina 37.

*Resposta:*

El feu de la pàgina 37 seria un dels feus amb una extensió semblant als actuals municipis. Hi havia el castell del senyor, el poble on vivien la majoria d’habitants i alguns masos escampats arreu del seu terme.

Les terres de cultiu es dividien en tres grups:

1. La reserva eren les terres que es senyor explotava directament amb mà d’obra assalariada o amb els serveis (dies de treball gratuït) que alguns dels homes del feu havien de fer.

2. La major part de les terres de cultiu formaven part dels masos, petits feus que el senyor havia cedit als pagesos perquè els treballessin. L’edifici principal del mas podia estar al mig del poble o bé enmig dels camps de cultiu.

3. Algunes terres eren de pagesos lliures.

Els boscos i les terres de pastura solien ser del senyor, però també n’hi havia algunes de comunals, és a dir, que podien ser aprofitades per tots els habitants del feu.

El senyor governava, impartia justícia i tenia el monopoli sobre alguns serveis claus de l’economia: els molins, els forns i les ferreries; és a dir, els llocs on es feia farina, es coïa el pa i es venien i arreglaven les eines de ferro dels pagesos. Els pagesos havien de fer-los servir de manera obligatòria i pagar el preu corresponent.

**2.2. ELS PRIVILEGIATS: LA NOBLESA I EL CLERGAT (p. 38-43)**

La noblesa i el clergat eren els dos grups privilegiats de la societat. Eren els que governaven i impartien justícia arreu del territori, i els propietaris de la major part de les terres.

Rebien importants quantitats de diners i gra dels masos que havien cedit als pagesos.

El clergat es dividia en dos grups: clergat secular i clergat regular. El secular estava formats pels bisbes i sacerdots que vivien als pobles i ciutats. Eren els encarregats de gestionar les cerimònies que tenien lloc a les esglésies i tenien una forta influència sobre la societat.

El clergat regular, en canvi, vivia en monestirs allunyats dels centres de població, i es dedicava a l’oració i a la còpia de llibres.

**2.3. ELS CAMPEROLS (p. 44-45)**

Els camperols eren la major part de la població, aproximadament el 90%. Hi havia pagesos serfs i pagesos lliures.

Els pagesos serfs eren els que havien rebut la cessió d’un mas (petit feu) per part d’un senyor. Havien de pagar al senyor uns diners o una part proporcional de la collita i treballar gratuïtament a la reserva i al castell senyorial uns dies a l’any. No podien abandonar l’explotació del mas en el qual vivien sense el permís del senyor.

Els pagesos lliures, en canvi, tenien les seves pròpies terres, i només havien de pagar el delme a l’Església (una desena part de la collita). Els pagesos serfs també el pagaven.

**3.1. EL DESENVOLUPAMENT DE LES CIUTATS (p. 60-61)**

**Exercici.** A partir dels nolis (lloguers) de les embarcacions de port de Roses pels volts del 1300, dibuixa un mapa amb les principals rutes del comerç empordanès del moment.

A continuació, fes una descripció del comerç marítim empordanès i del comerç marítim medieval europeu a llarga distància (p. 58)

*Resposta:*

La majoria d’embarcacions empordaneses comerciaven amb les ciutats del sud de França, la costa catalana i les Illes Balears. Els productes més habituals eren de primera necessitat, sobretot cereals i vi, que eren la base de la dieta medieval. Les embarcacions eren petites, amb unes tripulacions d’entre cinc i deu mariners.

El comerç de llarga distància unia les principals ciutats de Mediterrani amb les de la costa atlàntica. Es transportaven productes de primera necessitat i altres de més preuats com espècies, seda i minerals, entre d’altres. Les embarcacions eren grans, amb tripulacions que podien superar els cent mariners, i en ocasions viatjaven agrupades per evitar els atacs dels pirates.

**3.2. LA PRODUCCIÓ ARTESANA (p. 62-63)**

**Exercici.** A partir de les informacions de les pàgines 62 i 63 i els contractes d’aprenentatge signats pel jove de Vilabertran Joan Belló i la seva mare entre els anys 1347 i 1352, digues com era aprendre un ofici a l’Empordà en època medieval.

*Resposta:*

A l’edat mitjana hi havia tres categories d’artesans: mestres, oficials i aprenents. El mestre era el propietari d’un taller. L’oficial era un dels treballadors experts del taller i treballava a canvi d’un salari. Els aprenents vivien a casa del mestre i aprenien l’ofici a canvi d’un salari molt baix o sense cobrar res.

Quan un noi o una noia complia deu anys, els seus pares o tutors l’enviaven a casa d’un mestre perquè aprengués un ofici. Els primers contractes els signaven els pares i el mestre, ja que l’aprenent era encara menor d’edat. Aquests primers contractes d’aprenentatge solien durar tres o quatre anys, i l’aprenent no cobrava res. Fins i tot hi havia alguns pares que pagaven al mestre perquè ensenyés al seu fill.

A mesura que un aprenent es feia gran, els contractes d’aprenentatge eren cada vegada més curts, d’un o dos anys. Els podia signar ell mateix, si era major d’edat, i el salari augmentava any rere anys. Tot i això, els aprenents cobraven molt menys que els oficials.

**Exercici. Fes un comentari dels següents textos, seguint els passos que hem treballat a classe.**

**a.** Digues si és una font primària o secundària (justifica la teva resposta), de quin tema parla el text i situa’l en el temps i l’espai (lloc i segle).

**b.** Digues quin era el context general sobre aquest tema en aquest lloc i segle **(aquí encara no parlem del text!).**

**c.** Comenta el text: digues si coincideix amb el context general i destaca les dades més importants.

**Document 1. Castelló d’Empúries, 17 de maig de 1308**

Guillem Pujol, de Llançà, nolieja a Joan Niell, de Castelló, una barca dita Sant Julià, amb 5 mariners i un servidor, per portar blat de Roses a Aigües Mortes, per un noli de 2 sous per cada sac de 7 mitgeres a la mesura Castelló; a pagar vuit dies després de l’arribada a Aigües Mortes.

*Resposta:*

a. És una font primària, perquè el document és escrit en el moment en què passen els fets. Es el lloguer d’una embarcació per portar blat de Roses a Aigües Mortes, que va ser escrit a Castelló d’Empúries a principis del segle XIV.

b. En aquests moments, la majoria d’embarcacions empordaneses comerciaven amb les ciutats del sud de França i les Illes Balears. Els productes més habituals eren de primera necessitat, sobretot cereals i vi, la base de la dieta mediterrània medieval. Les embarcacions eren més aviat petites, amb unes tripulacions d’entre cinc i deu mariners.

c. El document es refereix a un viatge dels més habituals a l’època, tant pel destí com pel producte comercialitzat. La mitgeres contenien uns 30 quilograms de blat, i 1 sou equivalia a uns 50 euros, així que per cada 200 quilograms de blat el preu del transport era d’uns 100€.

**Document 2. Castelló d’Empúries, 25 de juny de 1333**

Bernat Canelles, de Castelló, nolieja a Pere Llosa, Joan Olot, Bernat Torroella, Ponç Conill i Pere Borrassà, mercaders del mateix lloc, una embarcació de vuitanta-quatre rems i setze terçols, amb cent remers i un còmit, per dur-los a ells, a un ajudant de cadascun d’ells i a deu persones més, amb quatre-centes peces de roba o altres mercaderies, des de Roses fins a Sardenya, pel preu de 3.000 sous melgoresos. La sortida es preveu el dia 20 de juliol.

*Resposta:*

a. És una font primària, perquè el document és escrit en el moment en què passen els fets. Es el lloguer d’una embarcació per portar teixits de Roses a Sardenya, que va ser escrit a Castelló d’Empúries a principis del segle XIV.

b. En aquests moments, la majoria d’embarcacions empordaneses comerciaven amb les ciutats del sud de França i les Illes Balears. Els productes més habituals eren de primera necessitat, sobretot cereals i vi, la base de la dieta mediterrània medieval. Les embarcacions eren més aviat petites, amb unes tripulacions d’entre cinc i deu mariners.

c. El document ens parla d’un viatge comercial excepcional a l’època, tant pel que al destí com pel que fa al producte i a l’embarcació utilitzada. Si tenim en compte que 1 sou equivalia a uns 50 euros, el preu del lloguer, 150.000€, confirma que era una expedició important.

**Document 3. Castelló d’Empúries, 2 de febrer de 1305**

Joan Ferrer, de Vilanova de la Muga, aferma (entrega) al seu fill Pere al mestre teixidor de Castelló d’Empúries Guillem Pujol, perquè li ensenyi l’ofici de teixidor durant els propers quatre anys. Pere, que residirà a casa del mestre, podrà disposar d’un mes de permís al juny per anar a segar. Joan Ferrer entregarà a Guillem Pujol un sac de blat cadascun dels quatre anys.

*Resposta:*

Per fer a classe i acabar a casa.